E meur a zoare eo deuet a-benn an istorourien hag an hendraezourien da lakaat war wel penaos e veve ar Gelted kozh. Ne blije ket ar skrivañ d'ar Gelted, met ar veajourien roman pe gresian o deus danevellet o zroiadoù e bro ar Gelted. A-drugarez dezho e ouzomp penaos e oa neuziet ar Gelted kozh, petra oa o c'hredennoù ha penaos en em gannent. Darn eus an traezoù houarn a zo bet goveliet ha kizellet kaer gant ar Gelted a zo deuet betek ennomp, dizoloet ma'z int bet dre zegouezh en ur doullañ an douar. Aet eo an hendraezourien ivez da enklask en torgennoù ma veze krenvlec'hioù pe kêrioù kelt gwechall ha desket o deus kalz war doare ar Gelted kozh da sevel tiez, o boued, al loened savet ganto...